钦定古今图书集成/明伦汇编/官常典/第733卷 > 李黼〈兄冕 从子秉昭〉
## 钦定古今图书集成/明伦汇编/官常典/第733卷 > 李黼〈兄冕 从子秉昭〉

按《元史忠义传》：“黼字子威，颍人也，工部尚书守中之
子。守中性卞急，遇诸子极严，每一饮酒，辄半月醉不
解。黼百计承顺求宁亲心，终不可得。跪而自讼，往往
达旦，无几微厌怠之意。初补国学生，泰定四年，遂以
明经魁多士，授翰林修撰。明年，代祠西岳，省臣谓黼
曰：‘敕使每后我，今可易邪’？黼曰：‘王人虽微，《春秋》序于
诸侯之上，尊君也，奈何后乎’？”省臣不敢对。改河南行
省检校官，迁礼部主事，拜监察御史。首言：“禴祠烝尝，
古今大祭。今太庙唯二祭而日享，佛祠神御，非礼也。
宜据经行之。成均，教化之基，不当隶集贤，宜属省臣
兼领。诸侯王岁赐有定额，分封易代之际，陈请恩例，
世系戚疏，无成书可考。宜仿先代修正玉牒。”皆不报。
转江西行省郎中，入为国子监丞，迁宣文阁监书博
士，兼经筵官，数与劝讲，每以圣贤心法为帝言之。俄
中书命黼巡视河渠，黼上言曰：“蔡河源出京西，宋以
转输之故，平地作堤。今河底填淤，高出地面，秋霖一
至，横溃为灾。宜按故迹修浚，他日东河或有不测之
阻，江淮运物，当由此分道达京，万世之利也。”亦不报。
升秘书太监，拜礼部侍郎。奉旨详定中外所上封事。
已而廷议，内外官通调，授黼江州路总管。至正十一
年夏五月，盗起河南，北据徐蔡，南陷蕲、黄，焚掠数千
里。造船北岸，锐意南攻。九江居下流，实江东西襟喉
之地。黼治城壕，修器械，募丁壮，分守要害。且上攻守
之策于江西行省，请兵屯江北以扼贼冲，庶几大江
之险，贼不得共之。不报。黼叹曰：“吾不知死所矣。”乃独
椎牛飨士，激忠义以作士气。数日之间，纪纲初立。十
二年正月己未，贼渡江，陷武昌，威顺王及省臣相继
遁，舳舻蔽江而下，江西大震。贼乘胜破瑞昌。右丞孛
罗帖木儿方军于江，闻之遁。黼虽孤立，辞气愈奋厉。
时黄梅县主簿也孙帖木儿愿出击贼，黼大喜，向天
沥酒与之誓，言始脱口，贼游兵已至境，急檄诸乡落
聚木石于险塞处，遏贼归路。仓卒无号，乃墨士卒面，
统之出战。黼身先士卒，大呼陷阵也孙帖木儿继进，
贼大败，逐北六十里。乡丁依险阻，乘高下木石，横尸
蔽路，杀获二万馀。黼还，谓左右曰：“贼不利于陆，必由
水道以舟薄我。苟失备御，吾属无噍类矣。”乃以长木
数千，冒铁椎子杪，暗植沿岸水中，逆刺贼舟，谓之“七
星桩。”会西南风急，贼舟数千，果扬帆顺流，鼓噪而至，
舟遇桩不得动，进退无措。黼帅将士奋击，发火翎箭
射之，焚溺死者无算，馀舟散走。行省上黼功，请拜江
西行省参政，行江州、南康等路军民都总管，便宜行
事。已而贼势更炽，西自荆湖，东际淮甸，守臣往往弃
城遁。黼守孤城，提孱旅，斩馘扶伤，无日不战，中外援
绝。二月甲申，贼将薄城，分省平章政事秃坚不花自
北门遁，黼引兵登陴，布战具，贼已至甘棠湖，焚西门。
乃张弩箭射之，贼趑趄未敢进，转攻东门。黼救东门。
贼已入，与之巷战，知力不敌，挥剑叱贼曰：“杀我，毋杀
百姓！”贼自巷背来，剌黼坠马，黼与从子秉昭俱骂贼
而死。郡民闻黼死，哭声震天，相率具棺葬于东门外。
黼死逾月，参政之命始下，年五十五。黼兄冕居颍，亦
死于贼。秉昭，冕季子也。事闻，赠黼摅忠秉义效节功
臣、资德大夫、淮南江北等处行中书省左丞、上护军，
追封陇西郡公，谥忠文。诏立庙江州，赐额曰“崇烈。”官
其子秉方集贤待制。